A4-0089/94

Päätöslauselma yhteisön oikeuden soveltamisen valvontaa 1993 käsittelevästä yhdennestätoista yleiskertomuksesta (KOM(94)0500 - C4-0011/94)

Euroopan parlamentti,

- ottaen huomioon komission yhdennentoista yleiskertomuksen (KOM(94)0500 - C4- 0011/94) (( EYVL C 154, 6.6.1994)),

- ottaen huomioon komission neuvostolle ja Euroopan parlamentille 8. maaliskuuta 1994 antaman tiedonannon (KOM(94)0024) hallinnollisen yhteistyön kehittämisestä yhteisön lainsäädännön täytäntöönpanon ja voimaansaattamisen alalla sisämarkkinoilla,

- ottaen huomioon vuoden 1993 yleiskertomuksen CELEX-järjestelmän (toimielintenvälinen yhteisön oikeuden automatisoitu dokumentointijärjestelmä) hallinnosta,

- ottaen huomioon 20. kesäkuuta 1994 annetun päätöslauselman yhteisön oikeuden sähköisestä levittämisestä ja kansallisista täytäntöönpanoa koskevista laeista sekä parannetusta saatavuudesta (( EYVL C 179, 1.7.1994, s. 3)),

- ottaen huomioon komission valkoisen kirjan Euroopan sosiaalipolitiikasta - unionin tie eteenpäin (KOM(94)0333 - C4-0087/94),

- ottaen huomioon komission sisämarkkinaneuvostossa 23. ja 24. syyskuuta 1994 Frankfurt an der Oderissa Saksassa esittämän 14. syyskuuta 1994 päivätyn kertomuksen kehityksestä, joka koskee yhteisön lainsäädännön saattamista osaksi kansallista lainsäädäntöä,

- ottaen huomioon kansallisten parlamenttien esittämät huomiot,

- ottaen huomioon oikeusasioita ja kansalaisten oikeuksia käsittelevän valiokunnan mietinnön ja sosiaali- ja työllisyysasiain valiokunnan, liikenne- ja matkailuvaliokunnan sekä ympäristö-, terveys- ja kuluttajansuojavaliokunnan lausunnot (A4-0089/94),

A. ottaen huomioon, että unioni on oikeusyhteisö ja jäsenvaltioiden on sovellettava yhteisön oikeutta yhtä tehokkaasti ja ankarasti kuin ne soveltavat omaa kansallista oikeuttaan,

B. ottaen huomioon, että yhteisön on Euroopan unionin perustamissopimuksen tultua voimaan laadittava läheisyysperiaatetta noudattaen lakeja, jotka vastaavat kansalaisten pyrkimyksiä ja tarpeita; ottaen huomioon, että tässä yhteydessä jäsenvaltioille taattava vapaus, joka sallii yhteisön oikeuden soveltamisen alueelliset erityispiirteet huomioonottaen, yhteisön oikeuden täydellisen täytäntöönpanon siitä kuitenkaan hankaloitumatta;

C. ottaen huomioon, että läheisyysperiaatteen tiukka noudattaminen on edellytys sille, että yhteisön oikeus saatetaan lähemmäksi kansalaisia, mutta läheisyysperiaatetta sovelletaan ainoastaan yhteisön tuleviin toimiin, ettei heikenneta oikeudellista varmuutta,

D. ottaen huomioon, että yhteisön lainsäädäntömenettelyn avoimuus on välttämätöntä, jotta unioni kykenee lähentymään kansalaisia, sen vuoksi toimielinten olisi syytä demokraattisen luonteensa, samoin kuin kansalaisten toimielimiä kohtaan tunteman luottamuksen vahvistamiseksi lisätä asiakirjojensa saatavuutta yleisön keskuudessa,

E. ottaen huomioon, että pyrittäessä demokratisoimaan Euroopan yhdentymistä yhteisön oikeus on syytä saattaa entistä luettavampaan ja helpommin ymmärrettävään muotoon, jotta varmistetaan, että kansallisilla viranomaisilla (oikeudellisilla ja hallinnollisilla), taloudellisilla toimijoilla ja yleensä kansalaisilla on aikaisempaa paremmat mahdollisuudet ymmärtää ja tulkita oikein yhteisön oikeutta,

F. ottaen huomioon, että yhteisön toimielimet ovat viimeiksi kuluneiden kolmen vuoden aikana ryhtyneet huomattaviin toimiin, joiden seurauksena on aikaansaatu ratkaisevaa kehitystä, sillä etenkin suurin osa sisämarkkinoiden luomista käsittelevän valkoisen kirjan sisältämistä toimenpiteistä on toteutettu,

G. ottaen huomioon, että huomattava osa yhteisön jo hyväksytyistä sisämarkkinoiden toimintaa käsittelevistä säädöksistä sekä läheisyysperiaatteen soveltaminen tulevien toimien osalta, mikä jättää kansallisille viranomaisille suuremman toimintavapauden yhteisön oikeuden täytöntöönpanossa, edellyttävät, että komissio toimii aikaisempaa määrätietoisemmin, perustamissopimusten vartijana EY:n perustamissopimuksen 155 artiklan mukaisesti; ottaen huomioon, että yhteisön oikeuden täydellinen täytäntöönpano kaikissa jäsenvaltioissa on välttämätöntä, jotta taataan sisämarkkinoiden toiminta yhteisön kaikkien kansalaisten ja yritysten hyväksi,

H. ottaen huomioon, että Euroopan unionin perustamissopimuksen tultua voimaan Euroopan parlamentin edellytetään näyttelevän merkittävää osaa yhteisön oikeuden soveltamisen valvonnassa; sen täytyy, kuten aikaisemminkin, arvioida tapaa, jolla komissio käyttää valvontavaltaansa, mutta sen täytyy myös toimia yksin etenkin oma-aloitteisten mietintöjen, aloitekertomusten, parlamentaaristen tutkintavaliokuntien, parlamentaaristen kysymysten ja vetoomusten välityksellä; sen on myös - kuten se jo tällä hetkellä tekeekin - toimittava tässä yhteydessä yhteistyössä kansallisten parlamenttien kanssa,

1. Toteaa, että komissio ryhtyi EY:n perustamissopimuksen 169 artiklan mukaisiin toimiin laiminlyöntitapauksissa suunnilleen yhtä monta kertaa kuin edellisenä vuonna (1209 kertaa vuonna 1993 ja 1216 kertaa vuonna 1992), ja että perusteluineen annettujen lausuntojen määrä on kasvanut vuoden 1992 248 lausunnosta vuoden 1993 352 lausuntoon ja että tuomioistuimen käsiteltäväksi saatettiin 44 kannetta (kun vuonna 1992 komissio jätti 64 kannetta),

2. Pahoittelee, että yhteisön oikeuden täytöntöönpano ei ole toteutunut täysin tyydyttävästi; sisämarkkinoiden toteuttamista käsittelevän valkoisen kirjan sisältämien toimenpiteiden osalta, vaikka 270:sta komission neuvostolle esittämästä 282 toimenpiteestä on tehty lopullinen päätös (23. syyskuuta 1994 täytäntöönpanoaste on 89 %), mutta useilla taloudellisesti ja poliittisesti tärkeillä aloilla kuten vakuutusalalla, julkisissa hankinnoissa, yhtiöoikeudessa, henkisen ja teollisen omaisuuden ja uusien teknologioiden aloilla kuitenkin on lukuisia viivästyksiä,

3. Toteaa huolestuneena, että erityisesti maatalous- ja ympäristöalalla täytäntöönpanoaste on laskenut selvästi; myös komission 27. heinäkuuta 1994 antamasta sosiaalipolitiikkaa käsittelevästä valkoisesta kirjasta käy ilmi, että terveydestä ja turvallisuudesta annettuun puitedirektiiviin pohjautuvan terveyttä ja turvallisuutta koskevan lainsäädäännön täytäntöönpanoaste on erityisen epätyydyttävä; huomauttaa, että täytäntöönpanon viivästyksiä voidaan käyttää tekosyynä sille, että ei laadita uusia lakiehdotuksia;

4. Painottaa, että yhteisö joutuu lisääntyvässä määrin vastatusten sen seikan kanssa, että tietyillä erityisesti sisämarkkinoihin kuuluvilla alueilla täytäntöönpano on epätäydellistä; kehottaa komissiota vahvistamaan käytössään olevia kansallisten viranomaisten kanssa harjoitettavan yhteistyön keinoja ja tarvittaessa ryhtymään epäröimättä EY:n perustamissopimuksen 169 artiklan mukaisiin toimiin laiminlyöntitapauksissa; kiinnittää kansallisten parlamenttien huomion tähän Euroopan yhteisön toimintaa vaikeuttavaan tilanteeseen;

5. Pitää kiireellisenä ja välttämättömänä, että Euroopan parlamentti ja neuvosto lainsäädäntävaltaa käyttävinä eliminä, yhdessä komission kanssa, parantavat kansalaisten mahdollisuuksia ymmärtää yhteisön lainsäädännön ja unionin toimielinten ulkopolitiikan ja sisäasiain yhteistyön alalla hyväksymien säädösten tämänhetkinen tilanne; näin ollen Euroopan parlamentin, neuvoston ja komission on toimittava tehokkaammin yhteistyössä ja järjestettävä CELEX-tietokanta (Communis Europae Lex) uudelleen niin, että valmisteilla olevien säädösten ja toimeenpanoa koskevien toimenpiteiden lisäämisen jälkeen järjestelmä on aikaisempaa selkeämpi, kattavampi ja helppokäyttöisempi;

6. Pyytää Euroopan yhteisöjen virallisjulkaisujen toimistoa järjestämään vuoteen 1995 mennessä yhdessä neuvoston, Euroopan parlamentin ja komission asianomaisten elimien sekä kansallisten hallitusten ja parlamenttien kanssa seminaarin, jossa arvioidaan CELEXin ja muiden yhteisön tietokantojen sekä kansallisten oikeudellista tietoa sisältävien tietokantojen yhteentoimivuutta ja synergiaa;

7. Pahoittelee yhteisön lainsäädännön koontamisen viivästymistä; toteaa, että tarvitaan suuria ponnisteluita koontamisen alalla, jotta oikeustapauksia käsittelevillä asianajajilla ja myös Euroopan kansalaisilla olisi käytettävissään sopivassa muodossa keskeinen voimassa oleva lainsäädäntö; ilmaisee tyytyväisyytensä Euroopan parlamentin 6. toukokuuta 1994 ((EYVL C 205, 25.7.1994, s. 514)) annetun päätöslauselmaan pohjautuvaan toimielinten väliseen sopimukseen yhteisön lainsäädännön avoimuudesta ja koontamisen tarpeesta; katsoo, että suunniteltu virallinen koonnelma ei kuitenkaan riitä tavoitteiden toteuttamiseen ja niinpä on valmistauduttava todelliseen yhteisön lainsäädännön uudelleen muokkaamiseen perustamissopimuksissa säädettyjen lainsäädännöllisten menettelyjen mukaisesti; huomauttaa, että laajat kansalliset koontamishankkeet on totetutettu tällä tavalla eivätkä ne ole rajoittuneet pelkään tekstien uudelleen muotoiluun;

8. Pyytää komissiota yhdessä alalla toimivien (tuomarit ja asianajajat) kanssa selvittämään kustannukset, jotka aiheutuvat lainsäädäntöasiakirjojen, niihin läheisesti liittyvien julkaisujen ja yhteisön oikeuden tietojärjestelmien saatavuudesta, jotta yhteisölainsäädännön saatavuus voitaisiin tehdä edullisemmaksi mahdollisesti solmimalla sitä koskeva erityissopimus;

9. Pitää välttämättömänä, että yhteisön oikeudesta tulee pakollinen oppiaine oikeustieteen yliopistollisessa jatkokoulutuksessa, jotta helpotetaan yhteisön oikeuden täytäntöönpanoa kansallisissa tuomioistuimissa;

10. Toteaa, että komissio jatkaa yhteistyötä kansallisten hallitusten kanssa järjestämällä säännöllisiä kahdenvälisiä kokouksia, joissa arvioidaan yhteisön säädösten täytäntöönpanon edistymistä; komission mukaan kokoukset 'selvittävät täytäntöönpanoprosessien ruuhkat' ja täten onnistutaan välttämään tai keskeyttämään laiminlyöntien aiheuttamat toimet (vuonna 1993 komissio keskeytti 50 % aloittamistaan laiminlyöntien aiheuttamista toimista); katsoo, että komissio on kuitenkin erityisen vaitonainen asian käsittelyn konkreettisesta sisällöstä, ja olisi suotavaa, että se suuremman avoimuuden nimissä selostaisi parlamentille seuraavassa kertomuksessaan neuvottelujen kulkua ja saavutettuja tuloksia (sekä myönteisiä että kielteisiä);

11. Valittaa sitä, että tietyt jäsenvaltiot itsepintaisesti kieltäytyvät noudattamasta tuomioistuimen tuomioita, joista osa on peräisin vuodelta 1981 (tapaus C-137/80 komissio v. Belgia eläke-etujen siirtämisestä) tai vuodelta 1993 (tapaus C-90/82 komissio v. Ranska käsinvalmistetun tupakan vähittäismyyntihinnasta, tapaus C-322/82 komissio v. Italia hedelmien ja vihannesten laatustandardeista), vaikka ne ovat jo olleet yli viiden tai kuuden vuoden ajan EY:n perustamissopimuksen 171 artiklan perusteella langetettuja tuomioita; pyytää komissiota käyttämään 171 artiklan 2 kohdan tarjoamaa mahdollisuutta pyytää, että tuomioistuin määrää hyvityksen tai uhkasakon jäsenvaltiolle, joka ei ole noudattanut sen tuomiota;

12. Vaatii jäsenvaltioita luomaan mahdollisimman joustavat edellytykset ilmaisen oikeusavun saamiseksi Euroopan unionin oikeutta koskevissa riitatapauksissa ja edistämään kyseisiin oikeudenkäynteihin tarkoitettujen oikeusapukeskusten ja elinten perustamista;

13. Toteaa, että ennakkotapausten määrä on kasvanut vuonna 1993 (vuoden 1992 162:sta 204:ään) ja arvioi nähdessään ennakkotapaushakemusten määrän ja niiden jakautuman jäsenvaltioiden kesken, että komissiolle saattaisi olla hyödyllistä mahdollisesti yhteistyössä tuomioistuimen toimivaltaisten osastojen kanssa laatia kertomus, jonka tarkoituksena olisi selvittää tätä jakaumaa (esim. 57 oikeustapausta on Saksasta ja yksi ainoa Irlannista) ja sitä miten kansallisen tuomiovallan edustajat ottavat vastaan tuomioistuimen tuomiot;

14. Ilmaisee huolestuneisuutensa siitä, että huolimatta ensimmäisen oikeusasteen tuomioistuimen toimivallan laajenemisesta, ennakkotapausoikeudenkäynnit ovat edelleen liian pitkiä (kehitys on ollut seuraavanlainen: 1990 - 17,5 kk, 1991 - 18,2 kk, 1992 - 18,8 kk 1993 - 20,4 kk); arvioi, että olisi suotavaa perustaa tuomioistuimen jäsenistä, kansallisista tuomareista ja oikeusasioita ja kansalaisten oikeuksia käsittelevän valiokunnan jäsenistä muodostuva työryhmä, jonka tehtävänä olisi selvittää viivästyksien syyt ja ehdottaa keinoja nopeuttaa oikeustapauksien ja ennakkotapausten käsittelyä tuomioistuimessa;

15. Toteaa, että komission mukaan tulee rohkaista yhteisön oikeuden noudattamista koskevaa valvontaa käsittelevien kokousten, seminaarien ja konferenssien järjestämistä sekä kansallisten virkamiesten vaihto-ohjelmia ja valvontaa koskevia yhteisiä koulutusohjelmia sekä pyytää komissiota laatimaan täydellisen arvioinnin näistä aloitteista;

16. Katsoo, että tuomareille ja asianajajille tarkoitettujen yhteisön oikeutta käsittelevien täydennyskoulutusohjelmien luomista on rohkaistava; pyytää tämän vuoksi komissiota yhteistyössä tuomioistuimen kanssa laatimaan yhteenvedon jo olemassa olevista ohjelmista ja esittämään johtopäätöksensä seuraavassa vuosittaisessa kertomuksessaan;

17. Pyytää komissiota keräämään tietoja, jotka voitaisiin tulevaisuudessa liittää vuosittaisen kertomuksen erityiseen oikeus- ja sisäasioiden alalla tehtävää yhteistyötä käsittelevään osastoon;

18. Pyytää puhemiestään välittämään tämän päätöslauselman komissiolle, neuvostolle, tuomioistuimelle sekä jäsenvaltioiden hallituksille ja parlamenteille.